नए आतंकी संगठन सिर उठा रहे हैं : चिदम्बरम  
आंतरिक सुरक्षा पर मुख्यमंत्रियों की चौथी बैठक में चिदम्बरम ने कहा, "आतंकियों के कई संगठन सक्रिय हैं। नए आतंकी समूह सिर उठा रहे हैं।"
केंद्रीय गृहमंत्री पी. चिदम्बरम ने मंगलवार को कहा कि देश में नए आतंकी समूह संगठित हो रहे हैं ऐसे में पिछले वर्ष आंतरिक सुरक्षा की स्थिति में सुधार के बावजूद निश्चिंत होकर नहीं बैठा जा सकता। आंतरिक सुरक्षा पर मुख्यमंत्रियों की चौथी बैठक में चिदम्बरम ने कहा, "आतंकियों के कई संगठन सक्रिय हैं। नए आतंकी समूह सिर उठा रहे हैं।"  उन्होंने कहा, "पिछले साल आंतरिक सुरक्षा की स्थिति में सुधार हुआ है।" आतंकवादी घटनाओं की जांच में दक्षिणपंथी चरमपंथियों के शामिल होने के मिल रहे संकेतों पर केंद्र सरकार के कड़ा रुख अपनाने का संकेत देते हुए चिदम्बरम ने कहा, "हर आतंकी समूह को कानून की गिरफ्त में लाया जाएगा।"  गृहमंत्री ने कहा कि सीमा पार आतंकवाद और घुसपैठ की कोशिशें बंद नहीं हुई हैं। उन्होंने कहा कि वामपंथी चरमपंथ देश की आंतरिक सुरक्षा के लिए गंभीर खतरा है। बैठक में प्रधानमंत्री मनमोहन सिंह, रक्षा मंत्री एके एंटनी, वित्त मंत्री प्रणब मुखर्जी के अलावा विभिन्न प्रदेशों के मुख्यमंत्री और खुफिया एजेंसियों के प्रमुख अधिकारी मौजूद थे।